KIRJALLINEN KYSYMYS E-1642/00 esittäjä(t): Heidi Hautala (Verts/ALE) komissiolle. Thessalonikin ja Kavallan välisen moottoritien ympäristövaikutukset.



Virallinen lehti nro 089 E , 20/03/2001 s. 0063 - 0064



KIRJALLINEN KYSYMYS E-1642/00 esittäjä(t): Heidi Hautala (Verts/ALE) komissiolle (29. toukokuuta 2000) Aihe: Thessalonikin ja Kavallan välisen moottoritien ympäristövaikutukset Pohjois-Kreikassa oleva Thessalonikin ja Kavallan välinen moottoritie seuraa nykyään antiikin Via Egnatian linjausta lähellä merenrantaa n. 4 km etelään Vrasnan kylästä. Kreikan valtio rakentaa kuitenkin EU-rahoilla parhaillaan uutta moottoritietä, jonka uuden linjauksen mukaan moottoritie siirretään pohjoiseen kulkemaan Vrasnan kylän eteläreunalta kylän länsipuolella sijaitsevaan laaksoon ja edelleen tunneliin. Vrasnan kyläläiset tekivät jo vuonna 1997 linjauksesta valituksen EU:iin, mutta tiettävästi mihinkään toimenpiteisiin ei ryhdytty (asiakirja 473/97). Vrasnan kyläyhteisö tuhoutuu moottoritien rakentamisen johdosta. Yhteydet alueen hallintoon Asprovaltassa ja muuhun ranta-alueeseen vaikeutuvat. Monet Vrasnan kyläläisistä käyvät töissä ja lapset koulussa ranta-alueen kunnissa. Hanke tuhoaa myös ainutlaatuisen kylän länsilaidalla olevan luolan, jossa esimerkiksi viime kesänä kävi luolatutkijoita mm. Thessalonikin yliopistosta tutkimassa sen rakennetta ja eläimistöä. Luolassa asustaa harvinainen lepakkolaji ja muita harvinaisia pieneläinlajeja. Jos tie rakennetaan, se tulee kulkemaan aivan luolan sivusta, ja jo pelkästään rakennustyöt aiheuttavat suurta vahinkoa luolalle, puhumattakaan tulevan monikaistaisen moottoritien aiheuttamista vaurioista. Kylän eteläpuolisilla vuorenrinteillä on myös useita muinaisjäännöksiä ja asuinpaikkoja, jotka ajoittuvat esihistorialliselta ajalta aina bysanttilaiseen kauteen. Onko komissio edellyttänyt hankkeelta ympäristövaikutusten arviointia? Onko komissio keskustellut hankkeen toteutuksesta paikallisviranomaisten kanssa saatuaan kyläläisten selvityspyynnön? Mitä mieltä komissio on vaihtoehtoisista tielinjauksista? Margot Wallströmin komission puolesta antama vastaus (4. heinäkuuta 2000) Kuten vetoomuksen esittäjille on jo helmikuussa 1998 vastattu, komission vastikään tarkistamien tietojen mukaan siitä Via Egnatia -moottoritien kyseessä olevasta osuudesta, jolla Vrasnan kunnan alueella oleva luola sijaitsee, on vuonna 1993 tehty ympäristövaikutusten arviointi. Kaikki Kreikan lainsäädännössä edellytetyt menettelyt, mukaan luettuna yleisön kuuleminen, on suoritettu. Kreikan viranomaisten mukaan valitulle linjaukselle vaihtoehtoiset ratkaisut on ympäristövaikutusten arvioinnin yhteydessä tutkittu. Parlamentin jäsenen mainitseman Via Egnatia -tien jakson rakentaminen ei ole vielä alkanut. Vaikutusten arviointimenettelyn jälkeen tehdyssä ministeriön päätöksessä ei mainita tätä luolaa koskevia erityistoimenpiteitä eikä huomioon otettavia ehtoja. Antropologiasta ja luolatutkimuksesta vastaavat kulttuuriministeriön viranomaiset eivät pidä kyseessä olevaa luolaa tärkeänä suojelukohteena. Luola ei myöskään kuulu luonnonvaraisten lintujen suojelusta 2. huhtikuuta 1979 annetun neuvoston direktiivin 79/409/ETY(1) mukaisesti osoitettuihin erityissuojelualueisiin eikä luontotyyppien sekä luonnonvaraisen eläimistön ja kasviston suojelusta 21. toukokuuta 1992 annetussa neuvoston direktiivin 92/43/ETY(2) mukaisesti nimettyihin yhteisön tärkeinä pitämiin alueisiin. Ympäristöasioiden ja julkisten töiden ministeriö on kuitenkin toteuttanut geofysikaalisen tutkimuksen analysoidakseen moottoritien linjauksen vaikutusta kyseessä olevaan luolaan. Tutkimuksesta ei käynyt ilmi suoria vaikutuksia, koska luola on 200 metrin päässä Via Egnatia -tien linjauksesta. Ministeriö on johtopäätöksissään todennut, että erityistoimenpiteisiin luolan nykyisen kunnon säilymisen takaamiseksi voidaan tarvittaessa ryhtyä rakennusvaiheessa, joka ei vielä ole alkanut. (1) EYVL L 103, 25.4.1979. (2) EYVL L 206, 22.7.1992.